આજકાલ જે રીતનો સ્ટ્રેસ વધી ગયો છે, સોશિયલ મિડિયા પર શૉબાજી વધી ગઈ છે અને ભૌતિક સુખો તરફ જે રીતે દોટ વધી છે, કુટુંબો વિભિન્ન થયાં છે, તેના કારણે હતાશા વધી છે. અંગ્રેજીમાં તેને ડિપ્રેશન કહે છે. દીપિકા પદુકોણ હોય કે મનીષા કોઈરાલા, તમામ નાનામોટા સ્ટાર ડિપ્રેશનનો ભોગ બની ચૂક્યા છે. પરંતુ ડિપ્રેશનની આયુર્વેદની દૃષ્ટિએ શું સારવાર છે? આયુર્વેદ અને યોગ માત્ર બહારી પરિબળો પર ભાર નથી મૂકતાં, તે અંદરનાં પરિબળો પર પણ ભાર મૂકે છે. આથી આયુર્વેદ કહે છે કે હંમેશાં બહારનાં પરિબળોથી ઉત્સાહ કે પ્રોત્સાહન મેળવવાના બદલે વ્યક્તિએ અંતરમાંથી પણ ઊર્જા મેળવવા પ્રયાસ કરવો જોઈએ. આમ કરવાથી જ ડિપ્રેશનમાંથી બહાર આવી શકાય. આયુર્વેદ અને યોગ કહે છે કે ડિપ્રેશન એક સંકેત છે કે તમારે પૃથક થવું જોઈએ અને તમારી જિંદગીમાં જાગૃતિના એક નવા સ્તર પર આગળ વધવું જોઈએ. ડિપ્રેશન આપણી અંદર ઊંડે ઊંડે રહેલા ભયોને છુપાવી દે છે. જો આ ભયમાંથી બહાર ન આવીએ તો ડિપ્રેશન દૂર થવાની શક્યતા નથી.